謝士特餉櫻桃
作者：李處權
朝代：宋

paragraphs: 今年客閩中，春山亦花鳥。
時果次第熟，風露枝裊裊。
含桃品居最，朱實若自表。
高人肯見分，厚味未覺少。
絳囊敢鬬荔，木蜜虚名棗。
多食顔自駐，此語聞本草。
翩翩出谷鶯，啄取定先飽。
故園當此時，行樹映池沼。
散火耀隅隈，灼目看未了。
翳葉色逾深，纍顆核更小。
園人挈筠籠，銀甲摘清曉。
勻圓入彫俎，擬借麻姑爪。
擇佳間留玩，引杖日數遶。
煙塵坐流落，魄斷首空矯。